**Standard abonnementsvilkår for vann og avløp innført i Overhalla kommune**

Kommunestyret har i sak 6/21 vedtatt å innføre standard abonnementsvilkår for vann og avløp i Overhalla kommune.

Formålet med slike vilkår er å fastsette hvilke leveringsbestemmelser og vilkår kommunen, som eier av offentlig vann- og avløpsanlegg og leverandør av tjenestene, stiller for tilknytning til og bruk av offentlig vann- og avløpsanlegg. Dette omfatter også det gjensidige ansvarsforholdet mellom kommunen og den enkelte abonnent som er, eller blir tilknyttet, offentlig vann- og avløpsanlegg. De skal også stille krav til aktørene slik at de private vann- og avløpsanlegg som tilknyttes kommunalt nett, blir utført på en betryggende måte med hensyn til funksjonssikkerhet og anleggs- og utstyrskvalitet.

Vilkårene blir ikke å regne som en lokal forskrift. Kommunen har hjemmel til å fastsette slike bestemmelser som eier av anleggene og leverandør av tjenestene. Abonnementsvilkårene omfatter private vann- og avløpsanlegg tilknyttet offentlige vann- og avløpsanlegg. De gjelder både for eksisterende og nye abonnenter, og uavhengig av om abonnenten har skrevet under en erklæring om å overholde vilkårene eller ikke.

Standard abonnementsvilkår for vann og avløp består av to deler:

1) Administrative bestemmelser - tar for seg juridiske og forvaltningsmessige forhold.  
2) Tekniske bestemmelser - fastlegger krav til teknisk utførelse av private og offentlige vann- og avløpsanlegg.

De administrative bestemmelsene er fritt tilgjengelige og ligger vedlagt under. De tekniske bestemmelsene må kjøpes i papirformat eller e-bok, og kan derfor ikke gjøres tilgjengelige. De tekniske bestemmelsene er i hovedsak utarbeidet for profesjonelle aktører.

De tekniske bestemmelsene kan bestilles på [www.kommuneforlaget.no](http://www.kommuneforlaget.no) eller hos lokal bokhandler.

Ved spørsmål kan kommunens avdelingsingeniør for vann og avløp kontaktes:

Even Buvarp Helsingen

[even.buvarp.helsingen@overhalla.kommune.no](mailto:even.buvarp.helsingen@overhalla.kommune.no)

Tlf.: 41928963